Big Bang Theory in die sop oor ‘Soft kitty’Die sterre van die Big Bang Theory Foto: Jim Ruymen/UPI ŉ Onderwyseres van New Hampshire se kinders dagvaar die vervaardigers en uitsaaiers van die trefferprogram, “The Big Bang Theory”, oor hul gebruik van ŉ kleuterrympie wat hul ma in die 1930’s geskryf het. Warner Bros, Chuck Lorre Productions, CBS, Turner Broadcasting en Fox is van die maatskappye wat in die hofdokumente genoem word, berig The Guardian. Ellen Newlin Chase en Margaret Chase Perry, dogters van Edith Newlin, het gesê hulle is nie vir toestemming gevra voor Willis Music aan die vervaardigers van die program toestemming gegee het dat dié rympie in die program gebruik mag word nie. Die eenvoudige liedjie, wat aanhangers van die televisieprogram ook graag sing, word in verskeie episodes gebruik. Die liedjie word vir die eerste keer in die eerste seisoen, episode 11 (“The Pancake Batter Anomaly”) gebruik toe Penny dit vir Sheldon moet sing toe hy ‘n verkoue kry. Die rympie is in 1937 deur Willis Music in die boek, Songs for the Nursery School, gepubliseer. Newlin se dogters voer aan hul ma het in 2004 in haar testament die oorspronklike kopiereg aan hulle oorgedra. Volgens hulle gebruik die televisieprogram die lirieke ook op verskeie van hul produkte soos T-hemde, rekenaarmuismatjies, selfoonomhulsels en yskasmagnete. Volgens die dagvaarding gee die program boonop verkeerdelik krediet aan Bill Prady, hoof by Chuck Lorre Productions, vir die rympie. Newlin Chase en Chase Perry eis skadevergoeding, wins en regskoste en ŉ onmiddellike opskorting van gebruik van Soft Kitty. Bron: The Guardian, Moviefone, BBC https://youtu.be/3JMOli6unMI